– A BEAC Újbuda együttesét fogadja a KSC Szekszárd
2018.03.15. Péntek este a BEAC Újbuda együttesét fogadja az Atomerőmű KSC Szekszárd. Az NB1 A-csoportos bajnokság 21. fordulójának találkozóját 19 órától a klub honlapján élőben közvetítik.
Fontos győzelmet aratott múlt szombaton az Atomerőmű KSC Szekszárd, hiszen a DVTK otthonában elért hét pontos siker nagy lépést jelenthet a Szekszárdnak az alapszakasz győzelem, és így a rájátszás pályaelőnye felé. Bár jelenleg az egy mérkőzéssel többet játszó Sopron vezeti a bajnoki tabellát, esetleges BEAC elleni győzelmével a KSC visszaveheti az első helyet, hiszen azonos mérleg esetén, a jobb egymás elleni eredmény alapján Djokics Zseljko csapata a befutó.
Jó döntésnek bizonyult, hogy az együttes a megszokottnál egy nappal korábban, már pénteken útnak indult Miskolcra, hiszen így a lányok – a beteg Erica McCall-t leszámítva – másnap sokkal frissebben léphettek pályára. A DVTK elleni rangadó igencsak küzdelmes volt, a támadójáték helyett (a találkozón összesen 111 pont esett) sokkal inkább a védekezés dominált.
A csapatból ezúttal is fiatalok voltak a legeredményesebbek: Gereben Lívia 13 pontot, 4 lepattanót és 3 gólpasszt, Studer Ágnes pedig 11 pontot, 5 lepattanót és 3 gólpasszt gyűjtött. A jó védekezés mellett a győzelem másik fontos tényezője a lepattanózás volt, amiben a KSC Krnjics Szara (6 pont, 12 lepattanó) és McCall (8 pont, 8 lepattanó) vezetésével 46-31-re múlta felül a Diósgyőrt.
Két idegenbeli mérkőzés után ezúttal újra hazai pályán játszik a KSC, ami a 2017/2018. évi alapszakasz utolsó szekszárdi találkozója lesz. Érdemes lesz tehát újra kilátogatni a Szekszárd Városi Sportcsarnokba, mert a lányokat – a soproni Magyar Kupa döntő és a Pécsen megrendezésre kerülő utolsó bajnoki fordulót leszámítva – legközelebb már csak a rájátszásban lehet látni.
A BEAC Újbuda 1 győzelemmel és 17 vereséggel a bajnoki tabella sereghajtója. Balogh Judit csapata egyetlen győzelmét február közepén, a PINKK ellen szerezte, mikor is hazai pályán 68-62-re felülmúlta az edzőváltáson épp átesett baranyaiakat. A BEAC játékoskeretben a szezon során mindössze egy változás történt: Kocsis Fanni ősszel a Csata DSE-hez távozott.
A fővárosiak közül az egyéni statisztikák alapján Barnai Judit (8,2 pont; 7,9 lepattanó; 1,4 blokk), Süle Krisztina (11,5 pont; 4,1 lepattanó; 3,1 gólpassz) és Suppán Anna (11,5 pont; 3,9 lepattanó; 1,5 labdaszerzés) dicsérhető a leginkább, de Pusztai Petra (9,4 pont) és Pusztai Sára (5,1 pont; 2,8 gólpassz) is tíz VAL pont környékén átlagol.
A BEAC legutóbb múlt szombaton, a Gabányi László Sportcsarnokban lépett pályára, ahol “sztálingrádi” súlyosságú, 34-75-ös vereséget szenvedett a PEAC-tól. A hazaiaktól Suppán (9/3) volt a legeredményesebb.
Az Atomerőmű KSC Szekszárd – BEAC Újbuda (v.: Minár, Rácz, Bagi) találkozó pénteken 19 órakor kezdődik a Szekszárd Városi Sportcsarnokban.
Az NB1 A-csoportos bajnokság 21. fordulójában pénteken PEAC-DVTK, szombaton pedig ZTE-MTK, Győr-CEKK és Vasas-PINKK (szabadnapos: Sopron) mérkőzéseket rendeznek.
BEAC kosárlabda KSC Szekszárd sport Szekszárd Tolna megye
ElőzőHorváth István: ma is közösen kell kiállnunk a magyar szabadságért! KövetkezőA bonyhádi rendőrök keresik a képen látható lányt
kultúra pénzügyek önkormányzat iskolások koncert oktatás természetfotó Családok Boregyetem hagyományőrzés tájfotó Retkes Tamás foglalkoztatás turizmus Ritzel Zoltán civil szervezet Lencsés János bikavér kékfrankos Paks II. bor ünnepség programok előadás rendőrség borászat pályázat gasztronómia egészségügy gyerekek avató borkóstoló Magyarország bűnügyek
2018.03.15....